**LISA 3.** **Situatsioonipõhine narratiiv raudteeületuse kohta**

*Õpetajale: narratiivi võib ette lugeda ka õpilane.*

Minu nimi on Tõnn ja ma olen 15-aastane. Ühel päeval jäin ma bussist maha ning otsustasin jala koju minna. Kuna koolipäev oli olnud pikk ja väsitav, panin kõrvaklapid pähe ja kuulasin tuju tõstmiseks valjult oma lemmikmuusikat. Alati, kui ma olen väsinud või närvis, tahan ma oma lemmikmuusikat kuulata, sest see aitab mul kõike enda ümber unustada ning ka sellel korral aitas muusika mul oma maailma minna. Jõudsin oma lemmiklooni ning ümisesin vaikselt refrääni kaasa, kui keegi mind äkki tugevalt seljakotist tiris ning mu pikali tõmbas. Ja järgmisel hetkel nägin ma rongi endast üksnes paari meetri kauguselt mööda tuhisemas. Olin sel hetkel šokis ega mõistnud, mis oli juhtunud.

**Tööleht raudteeületuse narratiivi juurde**

Enne töölehe täitmist kuulake/lugege hoolega Tõnni lugu. See järel arutlege väikestes rühmades järgnevate küsimuste üle ning pange lühidalt kirja oma arutelu tulemused.

1. Kas Sinule meeldib muusikat kuulata ja kus Sa seda tavaliselt teed?
2. Kas oled kunagi kuulanud muusikat või teinud mõnda muud tegevust liikluses nii, et ei pane enam oma ümbrust tähele?
3. Millised nendest tegevustest võivad olla segavad või isegi ohtlikud? Miks?
4. Milline oleks nende tegevuste tegemiseks ohutu koht või aeg?
5. Millised tegevused aitavad Sinul sõpradega aega veeta ja ühendavad teid?
6. Millised tegevused aitavad Sul omaette või „omas maailmas“ olla?
7. Too välja kõik ohtu suurendavad tegevused Tõnni käitumises ja sõnasta nende põhjal soovitused ohutuks käitumiseks liikluses.
8. Kelle lugu on jutustatud või kelle versioon loost on esitatud?
9. Kirjuta lugu ümber Tõnni rongi eest tagasi tõmmanud inimese või seda sündmust pealt näinud või Tõnnist mööda sõitnud rongijuhi seisukohast vaadatuna.

1. Pane kirja oma ideed liiklusohutuse kampaaniate läbiviimiseks koolis kõrvaliste tegevuste ohtlikkuse teemal.
2. Tutvusta oma ideid teistele rühmas või klassis.